分題得草果飲子
作者：章甫
朝代：宋

paragraphs: 神農書本草，有美生南州。
春華穗端垂，彷彿芙蓉秋。
青囊貯嘉實，璀璨安石榴。
香味極辛烈，果中第一流。
磊落入盤飣，和羹充肴脩。
溫中與下氣，功用亦罕儔。
苞苴走四海，藥籠必見收。
吾老苦病暍，淡味空頻投。
作飲近得此，選擇知獨優。
碧井沈銀瓶，斟酌得自由。
蔗漿已覺俗，茗粥良可羞。
乃知古聖人，收拾靡不周。
日遇七十毒，縱死夫何憂。
但吾赤子多，疾苦庶有瘳。
大或仁者心，當與天地侔。